**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL SUTIKIMO PRIIMTI DOVANOJAMĄ viešosios įstaigos „Klaipėdos šv. jono bažnyčios bokšto atkūrimas“ dalinininkų kapitalo dalį ir turto investavimo, didinant šios įstaigos DALININKų KAPITALĄ“ PROJEKTO**

**1. Sprendimo projekto esmė, tikslai ir uždaviniai.**

1. Sutikti priimti Klaipėdos miesto savivaldybės nuosavybėn (toliau – Savivaldybė) viešosios įstaigos „Klaipėdos Šv. Jono bažnyčios bokšto atkūrimas“ dovanojamas šios įstaigos dalininkų kapitalo 2/3 dalis.

2. Perduoti Savivaldybei nuosavybės teise priklausantį finansinį turtą – 70 000,00 Eur, savivaldybės, kaip dalininkės, įnašą viešajai įstaigai Šv. Jono bažnyčios bokšto atkūrimas (toliau – Įstaiga), didinant šios Įstaigos dalininko kapitalą.

**2. Projekto rengimo priežastys ir kuo remiantis parengtas sprendimo projektas.**

***Projekto rengimo priežastys:***

Siekiantatkurti antrojo pasaulinio karo laikotarpiu sugriautą Šv. Jono bažnyčią, glaudžiai bendradarbiaujant religinei bendruomenei ir viešajam sektoriui, Šv. Jono bažnyčios atstatyme įgyvendinta:

* Klaipėdos miesto savivaldybės taryba 2013 metų sausio 31 d. sprendimu Nr. T2-2 pritarė Klaipėdos miesto savivaldybės administracijos ir Klaipėdos miesto evangelikų liuteronų parapijos bendradarbiavimo sutarčiai.
* Lietuvos Respublikos Seimas 2020 metų sausio 14 d. nutarimu Nr. XIII-2791 „Dėl Šv. Jono bažnyčios su bokštu atkūrimo Klaipėdoje projekto“ pripažino projektą svarbiu valstybei projektu ir pasiūlė Lietuvos Respublikos Vyriausybei įvertinti ir prisidėti prie sklandesnio jo įgyvendinimo.
* Klaipėdos miesto savivaldybės užsakymu yra parengta galimybių studija su investiciniu projektu, parengti projektiniai pasiūlymai su įveiklinimo koncepcija, parengta archeologinių tyrimų programa, atlikti istoriniai bei bažnyčios priestato žvalgomieji archeologiniai tyrimai. Buvo vykdomas projekto viešinimas. Pagal preliminarius skaičiavimus visos bažnyčios atkūrimo vertė – 16 mln. Eur.
* Jau daug metų Klaipėdos miesto ir valstybės lėšomis yra finansuojami archeologinių tyrimų darbai.
* 2021 m. liepos 2 d. pasirašyta Klaipėdos miesto evangelikų liuteronų parapijos ir UAB „Senamiesčio projektai“ Šv. Jono bažnyčios projektavimo sutartis. Sutartis numato galimybę projektą skaidyti į etapus ir pradėti projekto įgyvendinimą nuo Šv. Jono bažnyčios bokšto suprojektavimo, o vėliau ir statybos. Preliminari bokšto projekto įgyvendinimo vertė – apie 3mln. Eur.
* 2021 m. Klaipėdos mero vardu buvo kreiptasi į LR Vyriausybę dėl Šv. Jono bažnyčios atstatymo finansavimo valstybės biudžeto lėšomis, tačiau iš ministerijų gautas neigiamas atsakymas.
* Savivaldybės tarybos 2022-07-21 sprendimu Nr. T2-175 „Dėl pritarimo bendradarbiavimo sutarčiai“ pritarta bendradarbiavimo sutarties, sudaromos tarp Savivaldybės administracijos ir Klaipėdos evangelikų liuteronų parapijos, projektui, bendradarbiavimo sutartis Nr. J9-2644 sudaryta 2022-08-04 (toliau – Sutartis).
* Sutarties 3.1 papunktis nustato įpareigojimą - Įsteigti viešąją įstaigą <..>, kurios veiklos tikslas būtų Šv. Jono bažnyčios bokšto atkūrimas.
* 2022-10-17 sudarytas viešosios įstaigos „Klaipėdos Šv. Jono bažnyčios bokšto atkūrimo“ steigimo aktas, juridinių asmenų registre ši įstaiga registruota, jai suteiktas juridinio asmens kodas 306163719.
* Sutarties 4 punktas nustato Savivaldybės įsipareigojimus:

1. Atlikti visus reikalingus teisinius veiksmus, skirtus Savivaldybės tapimui Įstaigos dalininke.
2. Perduoti Įstaigai turtinį įnašą pinigais, kuris bus skirtas Šv. Jono bažnyčios bokšto projektavimui.

***Siekiant įgyvendinti šiuos Savivaldybės įsipareigojimus, rengiamas šis Savivaldybės tarybos sprendimo projektas***.

***Teisiniai pagrindai***:

***Dėl sutikimo priimti dovanojamas 2/3 Įstaigos dalis***.

Lietuvos Respublikos vietos savivaldos įstatymo 6 straipsnio 13, 26 punktai įtvirtina Savivaldybės savarankiškąsias funkcijas - gyventojų bendrosios kultūros ugdymas ir etnokultūros puoselėjimas (<...>); kraštovaizdžio, nekilnojamųjų kultūros vertybių ir savivaldybės įsteigtų saugomų teritorijų tvarkymas ir apsauga <..>. Savivaldybės sutikimas priimti dovanojamas 2/3 dalininkų kapitalo dalis sudarys galimybes užtikrinti tinkamą ir kokybišką aukščiau nurodytų Savivaldybės savarankiškųjų funkcijų atlikimą.

Įstaigos įstatai nustato, kad bendrą visų Įstaigos dalininkų balsų skaičių Įstaigos visuotiniame dalininkų susirinkime sudaro 3 (trys) balsai. Į Įstaigą gali būti priimamas papildomai tik vienas naujas dalininkas – Klaipėdos miesto savivaldybė. Naujas Įstaigos dalininkas Klaipėdos miesto savivaldybė įgyja 2 (du) balsus iš 3 (trijų) Įstaigos visuotiniame dalininkų susirinkime (nepriklausomai nuo įnašo dydžio).

Lietuvos Respublikos vietos savivaldos įstatymo 16 straipsnio 2 dalies 26 punktas nustato išimtinę savivaldybės tarybos kompetenciją – sprendimų dėl disponavimo savivaldybei nuosavybės teise priklausančiu turtu priėmimą, <..>, atitinkamai siūloma Savivaldybės tarybai sutikti priimti dovanojamą Įstaigos dalininkų kapitalo dalį.

Lietuvos Respublikos valstybės ir savivaldybių turto valdymo, naudojimo ir disponavimo juo įstatymo (toliau – Įstatymas) 6 straipsnio 5 punktas nustato galimybę Savivaldybei turtą įgyti pagal sandorius, atitinkamai Savivaldybės tarybos sprendime siūloma nustatyti įgaliojimą Savivaldybės administracijos direktoriui sudaryti dovanojimo sutartį ir atlikti visus reikalingus veiksmus dovanai priimti.

***Dėl turto investavimo***

Lietuvos Respublikos valstybės ir savivaldybių turto valdymo, naudojimo ir disponavimo juo įstatymo (toliau – Įstatymas) 22 straipsnio 1 dalies 2 punktas numato, kad savivaldybės turto investavimas – tai savivaldybei nuosavybės teise priklausančio turto, kaip įnašo perdavimas didinant viešosios įstaigos dalininkų kapitalą, jei savivaldybė yra jos dalyvė. Savivaldybės tarybai siūloma prioritetinė sprendimų priėmimo tvarka: pirma priimti Įstaigos dalį, ir tuomet Savivaldybė, jau kaip Įstaigos dalyvė - gali investuoti (perduoti) turtą, didindama Įstaigos dalininkų kapitalą.

Lietuvos Respublikos viešųjų įstaigų įstatymo 13 straipsnio 6 dalis nustato, kad dalininkų kapitalas gali būti didinamas tik dalininkų įnašais, 3 dalis reglamentuoja, kad dalininkų įnašai gali būti pinigai.

Vadovaujantis Sprendimo investuoti valstybės ir savivaldybių turtą priėmimo tvarkos aprašo, patvirtinto Lietuvos Respublikos 2007 m. liepos 4 d. nutarimo Nr. 758 „Dėl sprendimo investuoti valstybės ir savivaldybių turtą priėmimo tvarkos aprašo patvirtinimo“ 7 punktu nustatančiu, kad pasiūlymus savivaldybės tarybai dėl sprendimo investuoti savivaldybės turtą priėmimo teikia savivaldybės vykdomoji institucija, siūloma Savivaldybės tarybai priimti sprendimą investuoti savivaldybei nuosavybės teise priklausantį finansinį turtą – 70 000,00 Eur, didinant Įstaigos dalininkų kapitalą.

Siekiant užtikrinti tinkamą aukščiau nurodytų savivaldybės savarankiškųjų funkcijų įgyvendinimą, bei Sutartimi prisiimtų įsipareigojimų vykdymą - tikslingas Savivaldybės turtinis įnašas Įstaigai, kuris bus naudojamas Klaipėdos Šv. Jono bažnyčios bokšto atkūrimui (bokšto atstatymo projekto rengimui).

Sprendimas investuoti finansinį turtą tenkina šiuos Įstatymo 22 straipsnio 2 dalyje 6, 7 ir 9 punktuose nurodytus investavimo kriterijus:

6) ***Savivaldybės turto investavimu bus sukuriama pridėtinė vertė ir užtikrinamas šią vertę kuriančios veiklos ilgalaikis ekonominis tvarumas***.

Sprendimu siekiama atkurti antrojo pasaulinio karo laikotarpiu sugriautą Šv. Jono bažnyčią. Šis siekis yra deklaruotas miesto ilgalaikiame plėtros plane, projektui taip pat yra suteiktas valstybei svarbaus projekto statusas. Lietuvos Respublikos Seimas 2020 metų sausio 14 d. nutarimu Nr. XIII-2791 „Dėl Šv. Jono bažnyčios su bokštu atkūrimo Klaipėdoje projekto“ pripažino projektą ir valstybei svarbiu projektu, kuris sukurs ir pridėtinę vertę ir užtikrins šią vertę kuriančios veiklos ilgalaikį tvarumą.

7) ***iš investavimo objekto bus gautas <..> socialinis rezultatas (kultūros, <..> sričių), užtikrintas veiksmingesnis Lietuvos Respublikos įstatymuose ir Vyriausybės nutarimuose nustatytų valstybės ir savivaldybės funkcijų atlikimas***.

Sprendimu bus užtikrintas socialinis rezultatas (kultūros sričių), nes atkuriamoje Šv. Jono bažnyčioje su evangelikų liuteronų Bažnyčia ir jos bendruomene suderintų papildomų funkcijų plėtotė suteiktų naujų impulsų visų miestiečių dvasiniam, kultūriniam, ūkiniam ir kt. gyvenimui. Bažnyčia grąžintų senamiesčiui sakralinės erdvės pojūtį bei taptų svarbiu kultūros paveldo turizmo traukos centru. Sprendimas sudarytų galimybes veiksmingai vykdyti savarankiškąsias funkcijas – užtikrinti gyventojų kultūros ugdymą, puoselėjimą, taip pat kraštovaizdžio, nekilnojamųjų kultūros vertybių tvarkymą ir apsaugą.

9) ***investavimo tikslas ir siekiamas rezultatas nustatyti teisės aktuose, įgyvendinančiuose strateginio planavimo dokumentus***.

Savivaldybės įsipareigojimai dėl turto investavimo nustatyti aukščiau minėtoje bendradarbiavimo sutartyje, atitinkamai lėšos šiems įsipareigojimams vykdyti Savivaldybės tarybos numatytos 2022-2024 m. strateginiame veiklos plane.

***Ekonominis – socialinis pagrindimas:***

Investavimas ekonomiškai bei socialiai pagrįstas. Aukščiau minėta, kad buvo parengta galimybių studija su investiciniu projektu, pagal preliminarius skaičiavimus visos bažnyčios atkūrimo vertė – 16 mln. Eur., preliminari bokšto projekto įgyvendinimo vertė – apie 3mln. Eur.

Parengtoje jungtinės veiklos sutartyje numatoma pagrindinė nuostata, kad Savivaldybė finansuos Šv. Jono bažnyčios bokšto projektavimo darbus ir pagal galimybes – dalį Bokšto statybos darbų. Tikslus Savivaldybės įnašo dydis bus nustatomas papildomu susitarimu prie Sutarties (bendradarbiavimo) pagal Savivaldybės strateginiuose planuose ir biudžete skirtus asignavimus.

Bokšto statytojo, projektavimo ir statybos rangos darbų užsakovo teises ir pareigas įgyvendins Klaipėdos miesto evangelikų liuteronų parapija. Projekto įgyvendinimui bus skurta projekto įgyvendinimo grupė ir projekto priežiūros komitetas, pagal patvirtintą investicinių Savivaldybės projektų įgyvendinimo tvarką ir principus.

Savivaldybės užsakymu parengtoje galimybių studijoje, kuriai pritarė Savivaldybės kolegija yra numatoma atstatyti originalaus dydžio bažnyčią (tūris: 24350 m3) bei **originalaus dydžio bažnyčios bokštą (tūris: 5100 m3, aukštis: 75 m)**, atkuriant autentišką istorinį interjerą išlaikant istorinę šių pastatų formą, atkuriant išorės medžiagiškumą, interjero sprendimus ir vidines erdves pritaikant šiuolaikiniams poreikiams.

Pirmuoju etapu įgyvendiname Šv. Jono bažnyčios bokšto atstatymo projekte numatoma, kad jame galėtų atsirasti muziejinė erdvė su paroda apie bažnyčios istoriją, turizmo informacijos centras, apžvalgos aikštelė, kripta palaikų perlaidojimui. **Vizualinis atvaizdavimas pateikiamas žemiau**.

***Apibendrinant:***

* Šv. Jono bažnyčios atkūrimas pabrėžtų priklausymą Vakarų krikščioniškajam pasauliui, evangelikų liuteronų tradicijos svarbą šio miesto ir krašto tapatumui. Bent iš dalies kompensuotų vietovaizdžio praradimus po 1945 m. Tai – „Genius Loci“ sugrąžinimas, kuris rodytų šios kartos pastangas tęsti ir kuriant plėtoti savo miesto tradicijas.
* Šv. Jono bažnyčia vėl būtų nekropoliu ir istorinės-kultūrinės atminties saugykla. Joje galėtų rasti amžinojo poilsio vietą palaikai iš senosios Šv. Jono bažnyčios ir kitų suardytų senųjų palaidojimo vietų. Taip pat kaupiama informacija apie Klaipėdos gyventojus praeityje, Klaipėdos senąją išeiviją (lietuvininkus, vokiečius, klaipėdiškius ir kt.) ir naująją klaipėdiečių išeiviją. Tiesiamas tiltas tarp tolstančios praeities, besikeičiančios dabarties ir artėjančios ateities miesto bendruomenės.
* Šv. Jono bažnyčia vėl sugrąžintų miesto branduoliui centrą formavusias dvi urbanistines senamiesčio ašis: vertikalę ir horizontalią. Padėtų išryškinti jos kaip jūrinio kultūrinio ir mokslo istorijos paveldo vertes. Grąžintų vizualų Klaipėdos ir Kretingos ryšį, sąsają su UNESCO saugojamu pasaulio paveldu – Struvės geodeziniu lanku.
* Atkurta Šv. Jono bažnyčia suteiktų naujų impulsų visų miestiečių dvasiniam, kultūriniam, ūkiniam ir kt. gyvenimui. Grakštaus silueto bažnyčia grąžintų senamiesčiui sakralinės erdvės pojūtį bei taptų svarbiu kultūros paveldo turizmo traukos centru.

**Šv. Jono bažnyčios atstatymo vizualinis atvaizdavimas**





**3. Kokių rezultatų laukiama.** Savivaldybė taps viešosios įstaigos „Klaipėdos Šv. Jono bažnyčios bokšto atkūrimas“ dalyve, investuotas finansinis turtas padidins Įstaigos dalininkų kapitalą ir užtikrins galimybę prisidėti prie šv. Jono bažnyčios bokšto atkūrimo.

**4. Sprendimo projekto rengimo metu gauti specialistų vertinimai.**

Aukščiau minėta galimybių studija.

**5. Lėšų poreikis sprendimo įgyvendinimui.**

70 000,00 Eurbus skiriamos iš Savivaldybės biudžeto, lėšos numatytos 2022-2024 strateginiame veiklos plane Miesto urbanistinio planavimo programoje Nr. 1, 01.03.02. „Kultūros paveldo objektų tvarkyba“.

**6. Galimos teigiamos ar neigiamos sprendimo priėmimo pasekmės.**

Teigiamos pasekmės. Savivaldybė taps viešosios įstaigos „Klaipėdos Šv. Jono bažnyčios bokšto atkūrimas“ dalyve, investuotas finansinis turtas padidins Įstaigos dalininkų kapitalą, investicija leis prisidėti prie šv. Jono bažnyčios bokšto atkūrimo.

Neigiamų pasekmių nenumatoma.

Teikiame svarstyti šį sprendimo projektą.

PRIDEDAMA:

1. Bendradarbiavimo sutartis (2022-08-04 Nr. J9-2644).
2. Viešosios įstaigos „Klaipėdos Šv. Jono bažnyčios bokšto atkūrimas“ steigimo aktas (2022-10-17).
3. Viešosios įstaigos „Klaipėdos Šv. Jono bažnyčios bokšto atkūrimas“ įstatai.

Pastaba: Įstaigos finansinės ir veiklos ataskaitos neteikiamos, nes Įstaiga tik dabar registruota, iki šiol veiklos nevykdė.

Turto valdymo skyriaus Edvardas Simokaitis